**4-MAVZU**

 **NEMIS TILSHUNOSLARI**

 **Frans Bopp** (1781-1867) buyuk nemis tilshunosi – sanskrit mutaxassisi, Berlin universiteti professori. U 1816-yilda «Sanskrit tilining tuslanish sistemasi va uni grek, lotin, fors va german tillaridagi tuslanish sistemasiga qiyoslash» asarini yozdi.

 F.Bopp qayd etilgan tillarda mavjud grammatik shakllarni – tuslanish formalarini qiyoslash asosida ushbu tillar o‘rtasidagi umumiylikni, o‘xshashlikni ochib berdi. U qiyoslash metodi bilan qiyoslanayotgan tillarning dastlabki holatini, ko‘rinishini tiklash mumkin, degan fikrni ilgari surdi. Shunga ko‘ra 1816-yil to‘liq ma’noda qiyosiy-tarixiy tilshunoslikning tug‘ilish-yaratilish yili deb e’tirof qilinadi.

 F.Boppning kashfiyoti, yangiligi nimada? Yuqorida aytilganidek, ko‘pgina olimlar V.Djons, Fr.Shlegel kabilar hind-Evropa tillari bir bobotildan kelib chiqqan, qarindosh tillar oilasini tashkil qiladi, degan fikrni aytishgan.

 F.Boppning xizmati shundaki, u qarindosh tillarning materiallari asosida sistemaga asoslangan, sistema xarakteridagi umumiy nazariyani qurib berdi. U fe’llarning qo‘shimchalarini qiyoslab, hayratlanarli darajaga keldi. Yani, ma’lum bo‘ldiki, hind-Evropa tillarida nafaqat alohida o‘xshash hodisalar mavjud, balki ushbu tillarda o‘zaro o‘xshashlikning, o‘zaro muvofiqlikning butun bir sistemasi-grammatik sistemalarning umumiyligi, o‘xshashligi mavjudligi aniqlandi. F.Bopp uchun tillar o‘rtasidagi o‘zaro muvofiqlik faqat vosita edi, xolos. Maqsad esa boshqa. Ya’ni qiyoslanayotgan tillardagi grammatik shakllarning eng qadimiy, dastlabki ko‘rinishini-shaklini ochib berish jarayonida bir tilga xos hodisani boshqa til faktlari yordamida yoritish, tushuntirish edi. Anig‘i muayyan tilga oid shakllarni (so‘z formalarini) boshqa tildagi shakllar (so‘z formalari) orqali tushuntirish, izohlash edi. Ushbu nuqtayi nazar F.Bopp tadqiqotlarining yangiligidir. U shu bilan qiyosiy-tarixiy metodning asosini yaratdi.

 F.Bopp 1833-1852-yillarda uch tomdan iborat bo‘lgan «Sanskrit, zend, arman, grek, lotin, litva, eski slavyan, got va nemis tillarining qiyosiy grammatikasi» nomli asosiy asarini e’lon qildi. Bu asarda sanskrit tiliga asoslangan holda ayrim grammatik formalarning taraqqiyotini va ularning dastlabki manbalarini aniqlash mumkin, degan fikrni ilgari surdi.

 F.Bopp o‘z ta’limoti, asarlari bilan o‘sha davrda ma’lum bo‘lgan barcha hind-Evropa tillarining qarindoshligini isbotlab berishga erishdi. Uning izlanishlaridan hali u davrda ochilmagan, noma’lum bo‘lgan xet, toxar kabi tillargina chetda qoldi. F.Bopp tilshunoslikka hind-Evropa tillari degan terminni ham olib kirdi. U o‘z tadqiqotlarida, asosan, morfologiya bilan shug‘ullandi, fonetika, sintaksis-gap shakllari, qo‘llanishi, gap tuzilishi kabi masalalarga e’tibor bermadi. F.Bopp tillarning qarindoshligi masalasida ham jiddiy xatolarga yo‘l qo‘ydi. Ya’ni u kichik Polineziya va janubiy Kavkaz tillarini ham asossiz ravishda hind-Evropa tillariga kiritdi.

 F.Bopp bilan deyarli bir vaqtda, ammo unga mutlaqo bog‘liq bo‘lmagan holda hind-Evropa tillarining qiyosiy-tarixiy tadqiqi bilan daniyalik buyuk tilshunos prof. Rasmus Xristian Rask ham shug‘ullandi.

  **Yakob Grimm.** Mashhur nemis tilshunosi Yakob Grimm (1785-1863) qiyosiy-tarixiy metod yordami bilan german tillarini tadqiq qildi. Ya.Grimmning to‘rt tomdan iborat «Nemis grammatikasi» asari tilshunoslik tarixida muhim o‘rin tutadi. U ushbu salmoqli asarida nemis tili tarixiy grammatikasini boshqa barcha german tillari bilan qiyoslagan holda beradi.

 Asar 1-tomining birinchi nashri 1819-yilda, mazkur tomning butunlay, tubdan o‘zgargan ikkinchi nashri 1822-yilda chop etiladi. Ayni tomdan german tillarining tarixiy fonetikasi hamda german tillaridagi undoshlarning siljishi, «ko‘chish» qonuni o‘rin olgan. Ya’ni Ya.Grimm (R.Rask, Ya.Bredsdorflar kabi) undoshlarning siljishini isbotlab beradi. Masalan, hind-Evropa tillarining nafas tovushlari (yoki nafas bilan aytiladigan tovushlar) yoki portlovchi undoshlar *bh, dh, gh* – german tillaridagi *b, d, g* tovushlariga o‘zgargan – siljigan, ko‘chgan yoki hind-Evropa tillariga oid *b, d, g* – german tillarida *r, t, k* ga; hind-evropacha *r, t, k* – germancha *f, th, h* ga siljigan, ko‘chgan, o‘tgan. Ushbu jarayon fonetik qonunlarning tan olingan dastlabki, birinchi namunasi edi. «Nemis grammatikasi» asarining barcha tomlari 1837-yilda yakunlandi.

 Ya.Grimmning «Nemis tili tarixi» asari esa 1848-yilda e’lon qilinadi. U jamiyat tarixini o‘rganishda tilning asosiy, eng muhim manba ekanligini aytadi va tilni u yoki bu xalqning madaniy-tarixiy taraqqiyotining mahsuli deb hisoblaydi. Shunga ko‘ra Ya.Grimm «Bizning tilimiz bizning tariximizdir» degan g‘oyani ilgari suradi. Haqiqatan ham – shunday Ya.Grimm ushbu asarida «Xalqlar haqida suyaklar, qurollar va mozorlarga qaraganda jonliroq guvoh bor. Bu tildir», deydi.

 Ya.Grimm «Nemis lug‘ati» asarida (birinchi tomi 1854-yilda, oxirgi tomi 1960-yilda e’lon qilindi) nemis shoiri Lyuterdan tortib Gyotegacha bo‘lgan nemis tili leksikasini qamrab olishga, ko‘rsatib berishga harakat qildi.